b'\n_START_ARTICLE_\nCasablancan taistelu\n_START_SECTION_\nTaistelu\n_START_PARAGRAPH_\nJoukot aloittivat 8. marraskuuta 1942 maihinnousun Marokkoon kolmessa kohteessa etel\xc3\xa4st\xc3\xa4 pohjoiseen kohteina olivat: Safi (operaatio Blackstone), Fedala (operaatio Brushwood) ja Mehdiya-Port Lyautey (operaatio Goalpost). Maihinnousujen tukena ei ollut merkitt\xc3\xa4v\xc3\xa4\xc3\xa4 tulivalmistelua, koska Vichyn Ranskan joukkojen toivottiin liittyv\xc3\xa4n maihinnouseviin amerikkalaisiin mahdollisimman v\xc3\xa4h\xc3\xa4isen vastarinnan j\xc3\xa4lkeen. Toive kuitenkin osoittautui v\xc3\xa4\xc3\xa4r\xc3\xa4ksi, ja se lis\xc3\xa4si jonkin verran tappioita._NEWLINE_Maihinnousua edelt\xc3\xa4v\xc3\xa4n\xc3\xa4 iltana kenraali Antoine B\xc3\xa9thouart yritti vallankaappausta Marokossa, jotta voisi antautua amerikkalaisille. Kapinaan nousseet joukot piirittiv\xc3\xa4t kenraali Charles Nogu\xc3\xa8s\xe2\x80\x99n huvilan, josta soitettiin Vichyn hallintoa tukeville joukoille. Kapinalliset pakotettiin kuitenkin luovuttamaan aseensa, ja alueella olleet joukot saivat tiedon mahdollisesta maihinnoususta.\n_START_SECTION_\nFedala - operaatio Brushwood\n_START_PARAGRAPH_\nOperaatio Brushwoodin tavoitteena oli saada maihin ensimm\xc3\xa4isen tunnin aikana 6000 miest\xc3\xa4 varusteineen. Joukkojen oli tarkoitus vallata Fedalan kaupunki, est\xc3\xa4\xc3\xa4 laivaston tukemana rannikkotykist\xc3\xb6n toiminta sek\xc3\xa4 mahdollistaa hy\xc3\xb6kk\xc3\xa4yksen jatkaminen kohti Casablancaa. Kolmesta osastosta keskimm\xc3\xa4inen oli merkitt\xc3\xa4vin ja siihen kuuluvilla aluksilla oli 19870 maavoimien sotilasta, 1701 ajoneuvoa ja noin 15000 pitk\xc3\xa4\xc3\xa4 tonnia tarvikkeita, mitk\xc3\xa4 piti saada maihin nelj\xc3\xa4n vuorokauden aikana. Merivoimien henkil\xc3\xb6st\xc3\xb6\xc3\xa4 aluksilla oli kaikkiaan 17723 miest\xc3\xa4._NEWLINE_Maihinnousu alue Fedhalan niemen ja Skerkin niemimaan v\xc3\xa4lill\xc3\xa4 oleva kaksi ja puoli mailia pitk\xc3\xa4 hiekkaranta, jossa oli nousua 1:40 ja syvyytt\xc3\xa4 nelj\xc3\xa4st\xc3\xa4 viiteensataan jalkaa riippuen veden korkeudesta. Riutat ja karikot jakoivat alueen viiteen osaan, jotka saivat nimet Red, Red 2, Red 3, Blue ja Blue 2. Maili Fedhalan niemen niskasta l\xc3\xa4nteen oli Yellow-ranta ja kolme mailia it\xc3\xa4\xc3\xa4n Skerkist\xc3\xa4 oli Blue 3 -ranta. Kaksi hiekkarannan ulkopuolista ja Red j\xc3\xa4tettiin pois suunnitelmasta, joten maihinnousu tehtiin nelj\xc3\xa4\xc3\xa4n keskelle j\xc3\xa4\xc3\xa4neeseen alueeseen.'